Ալեքսանդր Սարկիսով

Ալեքսանդր Ալեքսանդրի Սարկիսով (), հայ խորհրդային գիտնական, կոնստրուկտոր։ Տեխնիկական գիտությունների դոկտոր (1991), պրոֆեսոր։ ՌԴ գիտության վաստակավոր գործիչ (1996)։ Լենինյան մրցանակի դափնեկիր։

Կենսագրություն 
Ալեքսանդր Սարկիսովը ծնվել է 1936 թվականին Մոսկվայում։ 1959 թվականին ավարտել է Ուֆայի ավիացիոն ինստիտուտը, 1961 թվականին՝ Մոսկվայի ավիացիայի ինստիտուտը։ 1962 թվականից աշխատել է «Սոյուզ» փորձարարական կոնստրուկտորական բյուրոյում (Ուֆա), 1972-1982 թվականներին՝ Հատուկ կոնստրուկտորական բյուրոյի գլխավոր կոնստրուկտորի տեղակալ, 1983-1987 թվականներին՝ ԽՍՀՄ ավիացիայի երրորդ վարչության պետի տեղակալ-գլխավոր կոնստրուկտոր, 1988 թվականից՝ Սանկտ Պետերբուրգի Վ. Կլիմովի անվան գիտաարտադրական միավորման գլխավոր կոնստրուկտոր, 1993 թվականից, միաժամանակ՝ Տեխնիկական պետական համալսարանի էներգետիկայի և ատոմային տուրբինաշինության ու ավիացիոն շարժիչների ամբիոնի վարիչ։ 1993 թվականից ՌԴ տրանսպորտի, 1995 թվականից՝ Ավիացիայի և օդագնացության ակադեմիաների, 1995 թվականից՝ ՌՃԱ, 1997 թվականից՝ Օդագնացության և աստղագնացության ամերիկյան ինստիտուտի անդամ։

Աշխատանքները վերաբերում են ինքնաթիռների, ուղղաթիռների և թռիչքային ռազմական տեխնիկայի (անօդաչու թռչող սարքերի, Սու-15, Միգ-29 կործանիչների, Սու-25 գրոհիչի, Իլ-114, Ան-140 նոր սերնդի քաղաքացիական ինքնաթիռների, Մի-8ՏԳ, Կա-32Ա, Կա-50 ուղղաթիռների) և գազատուրբինային Տ-80Ու տանկի համար ավիացիոն շարժիչների ստեղծմանն ու արդիականացմանը։

Սարկիսովի ղեկավարությամբ իրականացվել է նաև փոխարկիչ ավիացիոն շարժիչների հիմքի վրա էլեկտրակայանների և ճնշումային սարքավորումների գազատուրբինային շարժաբերների մշակումը և արդյունաբերական արտադրությունը։

Հեղինակ է օդային ռեակտիվ շարժիչների աշխատանքային շարժընթացների տեսության և նախագծման մասին մենագրությունների։

Պարգևներ 
 Հոկտեմբերյան հեղափոխության շքանշան, 1971
 Աշխատանքային կարմիր դրոշի շքանշան, 1976
 Լենինյան մրցանակ, 1984
 Լոուրենսի մրցանակ, ԱՄՆ, 1991
 ՌԴ Ն. Ե. Ժուկովսկու մրցանակ, 1994
 Վ. Յա. Կլիմովի մրցանակ, 1996
 ՌԴ գիտության վաստակավոր գործիչ, 1996

Գրականություն 
 Санкт-Петербург. 300 + 300 биографий. Биографический словарь / St. Petersburg. 300 + 300 biographies. Biographic Glossary // Сост. Г. Гопиенко. - На рус. и англ. яз. - М.: Маркграф, 2004. - 320 с. - Тир. 5000 экз. - ISBN 5-85952-032-8.

Ծանոթագրություններ 

Հայ գիտնականներ
Տեխնիկական գիտությունների դոկտորներ
Հայ պրոֆեսորներ
ՌԴ գիտության վաստակավոր գործիչներ
Հայ կոնստրուկտորներ
Խորհրդային ավիակոնստրուկտորներ